b"\n_START_ARTICLE_\nSlovenija na Evropskem prvenstvu v nogometu 2000\n_START_PARAGRAPH_\nEvropsko prvenstvo v nogometu 2000 v Belgiji in na Nizozemskem je bilo prvo evropsko prvenstvo, na katerega se je uvrstila slovenska nogometna reprezentanca._NEWLINE_Pred odhodom na EP 2000, je Slovenija odigrala \xc5\xa1tiri prijateljske tekme, od katerih je dve zmagala, eno remizirala in eno izgubila. Med pripravljalnimi tekmami so pokazali, da lahko presenetijo; premagali so Katar s 4:0 in izgubili proti Franciji v gosteh s 3:2 po senzacionalnem vodstvu 2:0. Slovenija je bila na Evru 2000 edina reprezentanca, za katero je bilo mogo\xc4\x8de re\xc4\x8di, da ni imela kaj izgubiti, da pa je lahko veliko dobila. Slovenija je igrala v skupini C na Evru 2000, v kateri so bile poleg Slovenije \xc5\xa1e Jugoslavija, \xc5\xa0panija in Norve\xc5\xa1ka. Za Slovenijo je bila ena to\xc4\x8dka proti sleherni reprezentanci dosega cilja. Evro 2000 se je za Slovenijo za\xc4\x8del s tekmo proti Jugoslaviji. Prva tekma proti Jugoslaviji je bila za Slovence posebej pomembna, ne samo zato, ker so debitirali, marve\xc4\x8d tudi zato, ker so se vrnili domov nasmejani, saj so osvojili ve\xc4\x8d kot eno to\xc4\x8dko. Slovenci so pri\xc4\x8deli tekmo silovito in pri\xc5\xa1li po golih Zlatka Zahovi\xc4\x8da (23', 57') in Mirana Pavlina (52') do vodstva 3:0, preden je Jugoslavija v \xc5\xa1estih minutah izena\xc4\x8dila izid na kon\xc4\x8dni rezultat 3:3. Pet dni kasneje je Slovenija na svoji drugi tekmi merila mo\xc4\x8di z \xc5\xa0panijo. \xc5\xa0panci so \xc5\xbee v 4. minuti povedli z golom Ra\xc3\xbal. V nadaljnji tekmi je Sloveniji z dobro igro in hitrimi protinapadi celo uspelo za kratek \xc4\x8das izni\xc4\x8diti vodstvo \xc5\xa0pancev. Za slovenski gol je v 59. minuti po podaji Mladena Rudonje poskrbel Zlatko Zahovi\xc4\x8d, ki je iz sedmih metrov premagal \xc5\xa1panskega vratarja Ca\xc3\xb1izaresa. Samo 60 sekund po golu Zahovi\xc4\x8da je za kon\xc4\x8dno zmago \xc5\xa0pancev z 2:1 poskrbel Joseba Exteberria. Slovenija je svojo tretjo tekmo na evropskem prvenstvu odigrala v Arnhemu proti Norve\xc5\xa1ki. Sre\xc4\x8danje se je kon\xc4\x8dalo brez zmagovalca in brez golov, kar je pomenilo, da so Slovenci morali oditi domov \xc5\xbee po prvem delu tekmovanja. Selektor Sre\xc4\x8dko Katanec se je ob koncu EP 2000 soo\xc4\x8dil s problemom, saj so se njegovi igralci izpraznili v tekmi proti svetovnemu prvaku Franciji in porabili vse svoje adute. Kljub hitremu izpadu iz tekmovanja so Slovenski nogometa\xc5\xa1i zapustili evropski oder z visoko dvignjenimi glavami. Po prepri\xc4\x8dljivih nastopih na evropskem prvenstvu so se \xc5\xa1tevilni evropski klubi za\xc4\x8deli zanimati za slovenske igralce. Tako so menjali klube Zlatko Zahovi\xc4\x8d (CF Valencia), Miran Pavlin (FC Porto), Milan Osterc (Hapoel Tel Aviv), Amir Kari\xc4\x8d (Ipswich Town), \xc4\x90oni Novak (Spvgg Unterhaching)."